
	תיקון סעיף 1
	1.
	בחוק דמי מחלה (היעדרות בשל מחלת ילד), התשנ"ג–1993[footnoteRef:2], בסעיף 1 –  [2:  ס"ח התשנ"ג, עמ' 134.] 


	
	
	(1)	בפסקה (א), בסופה יבוא "ואם עמו יותר מילד אחד – 2 ימים נוספים בשנה בעד כל ילד נוסף;";

	
	
	(2)	בפסקה (ב), בסופה יבוא "ואם עמו יותר מילד אחד – 4 ימים נוספים בשנה בעד כל ילד נוסף;".


דברי הסבר
סעיף 1 לחוק דמי מחלה (היעדרות בשל מחלת ילד), התשנ"ג–1993 (להלן – החוק), קובע כי עובד שעמו ילד שטרם מלאו לו 16 שנים רשאי לזקוף בשל מחלת ילדו, על חשבון תקופת המחלה הצבורה שלו,  עד 8 ימים בשנה, ואם מדובר בעובד שהילד נמצא בהחזקתו הבלעדית או בעובד שהוא הורה עצמאי  – עד 16 ימים בשנה. 
סך ימי המחלה שעובד זכאי לזקוף בשל מחלת ילדו כאמור, אינו תלוי במספר הילדים שיש לעובד. לפיכך, נוצרת הפליה בין עובד שיש לו ילד אחד לבין עובד ששיש לו יותר מילד אחד. 
מוצע לקבוע כי עובד שיש לו יותר מילד אחד, יהיה זכאי לזקוף על חשבון ימי המחלה שלו, יומיים נוספים בשנה בעד כל ילד, ואם מדובר בהורה שהילד נמצא בהחזקתו הבלעדית או בהורה שהוא הורה עצמאי – עד 4 ימים נוספים בשנה בעד כל ילד. 
הצעות חוק זהות הונחו על שולחן הכנסת התשע-עשרה על ידי חבר הכנסת ישראל חסון וקבוצת חברי הכנסת (פ/1557/19), על שולחן הכנסת העשרים אורי מקלב וקבוצת חברי הכנסת (פ/720/20) ועל שולחן הכנסת העשרים ושלוש והעשרים וארבע על ידי חברת הכנסת מרב מיכאלי (פ/1500/23;  פ/630/24).
הצעת החוק זהה לפ/1500/23 ולפיכך לא נבדקה מחדש על ידי הלשכה המשפטית של הכנסת.

